KOMISIJOS REGLAMENTAS (EB) Nr. 1092/2005
2005 m. liepos 12 d.
dėl pagalbos kompensuojant prekybos bananų sektoriuje pajamų netekimą avansų išmokėjimo sustabdymo 2005 m.
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 13 d. Tarybos reglamentą (EEB) Nr. 404/93 dėl bendro bananų rinkos organizavimo (1), ypač į jo 14 straipsnį,
kadangi:
(1)
Komisijos reglamento (EEB) Nr. 1858/93 (2) 4, 5 ir 7 straipsniuose numatytos nuostatos, taikomos paraiškų pateikimui avansams gauti pagal Reglamento (EEB) Nr. 404/93 12 straipsnyje numatytą pagalbos schemą kompensuojant prekybos bananų sektoriuje pajamų netekimą.
(2)
Įvairiuose Bendrijos gamybos regionuose kainos yra žymiai didesnės už tas, kurios buvo atitinkamu ankstesnių metų laikotarpiu, kainų lygis yra santykinai aukštas. Jei tokia situacija nesikeis, tam tikru metu bus nustatytas kompensacinės pagalbos dydis už 2005 m., kuris bus žymiai mažesnis už dydžius, nustatytus praėjusiais metais. Dėl žymiai mažesnio pagalbos dydžio nustatymo gamintojai privalės grąžinti didelę dalį avansu gautų sumų. Žymiai sumažinant vienetinį avansų dydį, nustatytą 2005 m. gegužės 4 d. Komisijos reglamentu (EB) Nr. 703/2005, nustatančiu kompensacinės pagalbos dydį už 2004 m. Bendrijoje išaugintus ir parduotus bananus ir vienetinį avansų dydį 2005 m. (3), negalima užkirsti kelio tokios situacijos pasekmėms.
(3)
Siekiant apginti finansinius Bendrijos interesus ir kad vėliau gamintojams netektų grąžinti avansų, reikėtų sustabdyti Reglamente (EEB) Nr. 1858/93 numatytų nuostatų dėl paraiškų avansams gauti pateikimo ir avansų išmokėjimo taikymą. Siekiant šių tikslų, reikėtų sustabdyti avansų už bananus, parduotus po 2005 m. balandžio 30 d., mokėjimą ir naujų paraiškų priėmimą.
(4)
Todėl šis reglamentas turėtų būti taikomas nuo 2005 m. liepos 1 d.
(5)
Šiame reglamente numatytos priemonės atitinka Bananų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Paraiškų pateikimas kompensacinės pagalbos, numatytos Reglamento (EEB) Nr. 1858/93 4, 5 ir 7 straipsniuose, avansams už 2005 m. gauti sustabdomas.
2 straipsnis
Nukrypstant nuo Reglamento (EEB) Nr. 1858/93 10 straipsnio nuostatų, neišmokami kompensacinės pagalbos avansai už bananus, parduotus po 2005 m. balandžio 30 d.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2005 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. liepos 12 d.